ใบตองแห้ง: ฉุกเฉินเพลินเสพ
ปลายมีนาฯ ตัวเลขผู้ติดเชื้อโควิดวันละเป็นร้อย เดือนเมษาฯ วันละหลายสิบ พ.ร.ก.ฉุกเฉินเดินหน้า ประเทศไทยต้องชนะ ทำให้โควิดเป็นศูนย์ให้ได้คนไทยทั้งประเทศก็ร่วมมือกับรัฐบาล อยู่บ้านหยุดเชื้อเพื่อชาติ ใครไม่อยู่บ้านไม่รักชาติ ยอมรับคำสั่งบังคับเข้มข้น ปิดผับปิดห้างร้าน เคอร์ฟิวห้ามเดินทาง ห้ามขายเหล้าห้ามมั่วสุม ตั้งด่านจับไวรัส ฯลฯ แม้ตกงานหลายล้านคน เข้าคิวรับบริจาคอาหาร กิจการขนาดเล็กขนาดกลางเจ๊งระนาว ก็ยอมอดทน โดยหวังว่าแค่ชั่วคราว ให้ตัวเลขลดลง ประเทศไทยชนะ ก็จะได้กลับไปทำมาหากินที่ไหนได้ เดือนพฤษภาฯ ตัวเลขลดเหลือสิบกว่า ต่ำสิบ เหลือศูนย์ เหลือ 1-2-3 จนเพจเชียร์รัฐบาลชูมือ ประเทศไทยแชมป์โลก ก็ยังไม่ได้กลับไปใกล้เคียงปกติสักที แม้แต่ที่เรียกว่า New Normal การคลายล็อกแต่ละระยะเป็นไปอย่างเชื่องช้า ทั้งที่มีความพร้อมจะทำได้ก่อนหน้านั้น ทั้งภาครัฐเอกชน (เช่น ห้างพร้อมตั้งแต่ปลายเดือนเมษาฯ กรมควบคุมโรคก็ออกคู่มือมาตั้งนาน)สุดท้ายก็ต่ออายุ พ.ร.ก.ฉุกเฉินตามคาด ทั้งที่ไม่จำเป็นตั้งแต่ต้น ทั้งที่เลิกได้ตั้งแต่ปลายเดือนเมษาฯ เพราะมาตรการต่างๆ ไม่ว่าการสั่งปิดเปิดห้างร้าน การห้ามเดินทาง สั่งรักษาระยะห่าง หรือแม้แต่ห้ามรวมตัว ใช้ พ.ร.บ.โรคติดต่อได้อยู่แล้วที่ใช้อำนาจฉุกเฉิน มีเพียงเคอร์ฟิว ห้ามออกจากบ้าน ซึ่งไม่มีความจำเป็นเลย เป็นมาตรการรุงรัง จับไวรัสไม่ได้ เป็นอุปสรรคต่อการทำมาหากิน สร้างความเดือดร้อนให้ประชาชน โดนจับปรับหลายหมื่นรายก็ยังพยายามค้างไว้ ลดเวลาจากสี่ทุ่มเป็นห้าทุ่ม เดี๋ยวหกทุ่ม ถ้าต่ออายุไปเรื่อยๆ ชั่วโมงเดียวก็เอาทำไมต้องต่ออายุ พ.ร.ก.ฉุกเฉิน ไม่ใช่เหตุผลทางการเมืองเรื่องกลัวม็อบไล่รัฐบาล กลัวประชาชนต่อต้าน นั่นแค่ผลพลอยได้ ข้อสำคัญคือเหตุผลทางการเมืองเรื่องต้องการใช้อำนาจฉุกเฉินแก้ปัญหา รัฐล้มเหลว อันเนื่องมาจากรัฐบาลผสมไร้เอกภาพ และรัฐราชการไร้ประสิทธิภาพ เสียมากกว่าอันที่จริงเป็นผลงานระบบสาธารณสุข ประสานฝ่ายปกครอง ในการสอบสวนโรค กำหนดมาตรการควบคุมโรค ไม่ใช่ผลงานของทหารหรือ สมช. แต่ก็ทำให้ดูเหมือนประยุทธ์และฝ่ายความมั่นคงประสบความสำเร็จดูเหมือนสำเร็จจนไม่อยากลงจากอำนาจ คล้ายรัฐประหาร 5 ปี ยังไงยังงั้น บริหารแบบนี้ง่ายดี มีแต่ออกคำสั่งๆๆ กองหนุนก็โห่ร้องชื่นชม ชาวโลกแซ่ซ้องทั่นพู่นำ ลงจากอำนาจฉุกเฉินมีแต่ปวดหัว กับรัฐบาลผสม ทั้งพรรคร่วมพรรคแกนนำ ไล่ขย่มรัฐมนตรีแย่งเก้าอี้รายวันการต่อ พ.ร.ก.ฉุกเฉินของ ศบค. ยังมาพร้อมกับแนวคิดสาธารณสุขแบบฝ่ายความมั่นคง ซึ่งเชื่อวิธีใช้ ยาแรง จนทำให้ประเทศป่วยเกินโควิดอยู่ขณะนี้ประเทศไทยต้องเหลือศูนย์ๆๆ เป็นเป้าหมายที่ต้องทุ่มเททุกอย่าง เสมือนทหารจะบุกยึดเนินที่มีความสำคัญทางยุทธศาสตร์ ต้องไม่คำนึงถึงความเสียหาย บาดเจ็บล้มตายเท่าไหร่ก็ได้ครั้นประเทศไทยเหลือศูนย์ เหลือต่ำสิบ ยึดเนินได้ นึกว่าจะโล่งผ่อนคลาย ที่ไหนได้ กลับเปลี่ยนเป้าหมายใหม่ ระวังระบาดรอบสอง การ์ดอย่าตกๆ หมอทวีศิลป์ขู่รายวัน ยกตัวอย่างประเทศนั้นประเทศนี้คลายล็อกแล้วโควิดกลับมากระทรวงสาธารณสุขก็เสนอ 3 ฉากทัศน์ บอกว่าถ้าคลายล็อกแล้วมีผู้ติดเชื้อเพิ่มวันละ 24 ราย เป็นแนวทางที่ดีที่สุด แต่หมอ สธ.ไม่มีอำนาจตัดสินใจ กลายเป็น สมช. แถม หมอสายเหยี่ยว ช่วยกระพือความกลัวให้ซึ่งได้ผลกับคนไทยหัวอ่อน ท่องคำขวัญวันเด็ก เชื่อพ่อแม่ครูอาจารย์ เชื่อหมอเชื่อรัฐบาล ปลอดภัยไว้ก่อน ถ้าระบาดรอบสองขึ้นมา ใครรับผิดชอบ ก็เห็นอยู่ว่านิสัยคนไทยประมาท ไม่มีวินัย เปิดห้างก็พากันไปแน่นห้าง บลาๆๆนี่เป็นผลได้อีกอย่างของฉุกเฉินโควิด ความกลัวทำให้คนมีแนวโน้มหวังพึ่งรัฐ หวังพึ่งผู้นำ หวังพึ่งผู้ว่าฯ ส่งเสริมรัฐราชการเป็นใหญ่ ทำลายรากฐานประชาธิปไตย ด้านการปกครองตนเอง กระทั่งสื่อก็รณรงค์ให้เชื่อฟังรัฐบาล เข้าข้างเจ้าหน้าที่ มากกว่าตรวจสอบเหตุผลของการใช้อำนาจ 
ปลายมีนาฯ ตัวเลขผู้ติดเชื้อโควิดวันละเป็นร้อย เดือนเมษาฯ วันละหลายสิบ พ.ร.ก.ฉุกเฉินเดินหน้า ประเทศไทยต้องชนะ ทำให้โควิดเป็นศูนย์ให้ได้คนไทยทั้งประเทศก็ร่วมมือกับรัฐบาล อยู่บ้านหยุดเชื้อเพื่อชาติ
ใบตองแห้ง,พ.ร.ก.ฉุกเฉิน,โควิด-19